རོ་སྒྲུང་འདིའི་པར་རྩ་རྣམ་གྲྭ་སྐུ་ཞབས་ཐུབ་བསྟན་ཡར་འཕེལ་གྱིས་གནང་བ་དང་།ལས་ཀའི་བྲེལ་ཟིང་ཞིག་གི་འོག་ཏུ་ཞུས་དག་བཏང་བ་ཡིན་ཞིང་།མཇུག་གི་ལེའུ་གཉིས་གསུམ་ཞིག་གི་སྐབས་སུ་གཤིབ་བསྡུར་བྱེད་སའི་མ་དཔེ་༼༢༠༠༢ལོར་ཤེས་རིག་པར་ཁང་གིས་པར་དུ་བསྐྲུན་པ།༽ཞིག་ལག་ཏུ་འབྱོར་ན་ཡང་ལེའུ་གཞན་དག་ལ་དུས་ཚོད་ཀྱི་དབང་གིས་རགས་བསྡུར་ཞིག་མ་གཏོགས་བྱེད་མ་ཐུབ།མ་དཔེ་དེ་ལ་ཡང་ཡིག་ནོར་དང་ཆད་ལྷག་མང་བ།ཡིག་འབྲུ་མི་གསལ་བ།སྒྲུང་ཉིད་ཀྱི་ནང་དུའང་ཕལ་སྐད་དང་བརྡ་རྙིང་མང་ཞིང་།བརྡ་རྙིང་དང་ཕལ་སྐད་དེ་དག་ཀྱང་ཡོངས་གྲགས་ཀྱི་འབྲི་ཚུལ་དང་མི་མཐུན་པ།གོ་བ་ལེན་མི་བདེ་བ་དང་།བརྗོད་དོན་སྔ་ཕྱི་མི་མཐུན་པ།རྗོད་བྱེད་སྔ་ཕྱི་འབྲེལ་མེད་པ།ཚིག་དོན་གྱི་བར་མཚམས་ཁ་ཤས་སུ་ཕལ་ཆེར་ཆད་ལྷག་ཤོར་བ་ལྟ་བུ་སོགས་ཡོད་ན་ཡང་།ཞུས་དག་གི་སྐབས་སུ་ནང་དོན་ལ་འགྱུར་བ་མེད་པའི་སྟེང་ནས་ནོར་བཅོས་ཕྲན་བུ་བྱས་པ་ལས་གཞན་རང་སོར་བཞག་ཡོད།